CELEX: 32017R0787
Language: lt
Date: 2017-05-08 00:00:00
Title: 2017 m. gegužės 8 d. Komisijos įgyvendinimo reglamentas (ES) 2017/787, kuriuo nustatomas raudonpelekiams pagelams šiaurės rytų Atlanto vandenyne taikomas mažiausias išteklių išsaugojimą užtikrinantis orientacinis dydis

9.5.2017   
            
            
               LT
            
            
               Europos Sąjungos oficialusis leidinys
            
            
               L 119/4
            
         KOMISIJOS ĮGYVENDINIMO REGLAMENTAS (ES) 2017/787
   2017 m. gegužės 8 d.
   kuriuo nustatomas raudonpelekiams pagelams šiaurės rytų Atlanto vandenyne taikomas mažiausias išteklių išsaugojimą užtikrinantis orientacinis dydis
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1998 m. kovo 30 d. Tarybos reglamentą (EB) Nr. 850/98 dėl žuvininkystės išteklių apsaugos, taikant technines priemones jūrų gyvūnų jaunikliams apsaugoti (1), ypač į jo 45 straipsnio 1 dalį,
   kadangi:
   
               (1)
            
            
               Europos Parlamento ir Tarybos reglamente (ES) Nr. 1380/2013 (2) nustatytos jūrų biologinių išteklių išsaugojimo ir tausaus naudojimo priemonės įskaitant, inter alia, mažiausią išteklių išsaugojimą užtikrinantį orientacinį dydį, apibrėžiamą kaip jūrų vandens gyvūnų rūšių dydį, atsižvelgiant į brandą, iki kurio taikomi apribojimai arba paskatos, kuriais siekiama vengti sužvejojimo vykdant žvejybos veiklą;
            
         
               (2)
            
            
               pagal Reglamento (ES) Nr. 1380/2013 2 straipsnio 2 dalį bendros žuvininkystės politikos tikslas – užtikrinti, kad gyvieji jūrų biologiniai ištekliai būtų naudojami taip, kad atkurti ir išlaikyti žvejojamų rūšių populiacijų dydžiai viršytų dydžius, kuriais gali būti užtikrintas didžiausias galimas tausios žvejybos laimikis;
            
         
               (3)
            
            
               Reglamento (EB) Nr. 850/98 45 straipsnio 1 dalyje nustatyta, kad, jeigu dėl jūros gyvūnų išteklių apsaugos reikia imtis neatidėliotinų veiksmų, Komisija, papildydama tą reglamentą arba nuo jo nukrypdama, gali priimti visas reikalingas priemones. To paties reglamento XII priede nustatyti mažiausi jūrų gyvūnų išteklių išsaugojimą užtikrinantys orientaciniai dydžiai. Šiuo metu šiame priede nenustatytas raudonpelekių pagelų (Pagellus bogaraveo) mažiausias išteklių išsaugojimą užtikrinantis orientacinis dydis;
            
         
               (4)
            
            
               raudonpelekiai pagelai – šiaurės rytų Atlante aptinkamų ilgaamžių, lėtai bręstančių, lėtai augančių, mažo produktyvumo, žvejybos pažeidžiamų giliavandenių žuvų rūšis. Iš paženklintų žuvų duomenų matyti, kad raudonpelekiai pagelai pasiskirstę didelėje teritorijoje. Jie paplitę tarp Viduržemio jūros ir Atlanto vandenyno. Tarptautinė jūrų tyrinėjimo tarnyba (ICES), atsižvelgdama į biologines ir valdymo priežastis, mano, kad šią populiaciją šiaurės rytų Atlante sudaro trys skirtingos dalys, esančios: a) ICES VI, VII, ir VIII parajoniuose, b) ICES IX parajonyje ir gretimose vietovėse ir c) ICES X parajonyje (Azorų salos);
            
         
               (5)
            
            
               remiantis naujausia 2016 m. birželio mėn. ICES rekomendacija dėl raudonpelekių pagelų (toliau – naujausia ICES rekomendacija) (3), ištekliai ICES VI, VII ir VIII parajoniuose yra labai išeikvoti ir pirmą kartą rekomenduojama nustatyti nulinius bendrus leidžiamus sužvejoti kiekius (BLSK). ICES nurodė, kad ICES VI, VII ir VIII parajoniuose sužvejojamų raudonpelekių pagelų kiekis sudaro 1–2 % kiekių, kuriuos sužvejodavo septintąjį ir aštuntąjį XX a. dešimtmečiais. Be to, remdamasi trijų žvejybos dugniniais tralais tyrimų, kurių metu Prancūzijoje, Ispanijoje ir Airijoje vykdoma šios žvejybos stebėsena, duomenimis, ICES praneša, kad per minėtus mokslinius tyrimus šios rūšies žuvų sužvejojama retai, ir tai patvirtina vertinimą, kad šių neršiančių išteklių biomasė labai maža. Todėl ICES rekomenduoja visomis priemonėmis mažinti mirtingumą, kad tuos išteklius būtų galima atkurti. (3) ICES taip pat pabrėžia, jog svarbu skubiai įgyvendinti valdymo priemones siekiant apsaugoti jauniklius, visų pirma nustatyti mažiausią leidžiamą iškrauti dydį, kad būtų išvengta mažų žuvų žvejybos;
            
         
               (6)
            
            
               remiantis naujausia ICES rekomendacija dėl raudonpelekių pagelų ICES IX parajonyje, 2017 m. sužvejojamų žuvų kiekį rekomenduojama sumažinti 13 %, o 2018 m. – dar 14 % (4). ICES nustatė, kad nuo 2009 m. sužvejotų žuvų kiekis išliko gerokai mažesnis nei BLSK ir sumažėjo nuo 718 tonų 2009 m. iki 152 tonų 2015 m. (5). Be to, ICES teigia, kad išteklių paplitimas viršija IX parajonio ribas, taigi sužvejojamų žuvų kiekio statistiniai duomenys yra neišsamūs;
            
         
               (7)
            
            
               remiantis naujausia ICES rekomendacija dėl raudonpelekių pagelų žvejybos ICES X parajonyje, 2017 m. sužvejojamų žuvų kiekį rekomenduojama sumažinti 12 %, o 2018 m. – dar 12 %. ICES X parajonyje sužvejotų raudonpelekių pagelų kiekis sudarė maždaug du trečdalius 2009 ir ankstesnių metų kiekių. 2015 m. balandžio mėn. STECF pažymėjo, kad tiek sužvejotų raudonpelekių pagelų kiekis, tiek sužvejotų žuvų kiekis pastangų vienetui pastaraisiais metais mažėjo, o tai reiškia, kad mažėjo ir sužvejoti galimų raudonpelekių pagelų biomasė, vadinasi, dabartinės priemonės nebuvo pakankamai veiksmingos, kad užkirstų kelią tokiam mažėjimui;
            
         
               (8)
            
            
               ICES rekomenduoja parengti valdymo planą visai išteklių paplitimo teritorijai, į kurią būtų įtraukti gretimi CECAF (Žvejybos rytų vidurio Atlante komiteto) ir GFCM (Viduržemio jūros bendrosios žvejybos komisijos) rajonai, ypač atsižvelgiant į tai, kad iš IX rajono išteklių reikšmingi kiekiai sužvejojami gretimose zonose, kurios nėra reguliuojamos taikant esamus BLSK ir apie kurias neturima informacijos. ICES rekomenduoja įgyvendinti valdymo priemones, kurios užtikrintų jaunesnio ir vyresnio amžiaus žuvų naudojimo pusiausvyrą, o tai galima pasiekti nustačius mažiausią leidžiamą iškrauti dydį;
            
         
               (9)
            
            
               pirmiau minėti pastarojo meto pokyčiai rodo, kad intensyvus raudonpelekių pagelų naudojimas, susijęs su pereikvojimu ir nepakankamomis valdymo priemonėmis, lėmė tai, kad ICES VI, VII ir VIII parajoniuose ištekliai itin išeikvoti, o ICES IX ir X parajoniuose – labai sumažėję;
            
         
               (10)
            
            
               atsižvelgiant į tai, kas išdėstyta pirmiau, esama aiškių požymių, kad šiaurės rytų Atlanto raudonpelekių pagelų ištekliai yra pereikvoti ir jiems kyla išnykimo pavojus visuose rajonuose, jeigu nebus imtasi neatidėliotinų veiksmų žuvų jaunikliams apsaugoti;
            
         
               (11)
            
            
               iki šiol Sąjungos taikytos priemonės raudonpelekių mirtingumui sumažinti buvo nuo 2003 m. taikomas BLSK ir Tarybos reglamentu (EB) Nr. 1967/2006 (6) dėl žuvų išteklių tausojančio naudojimo Viduržemio jūroje valdymo priemonių Viduržemio jūroje nustatytas 33 cm mažiausias išteklių išsaugojimą užtikrinantis orientacinis dydis (remiantis mokslinėmis rekomendacijomis (7)). Reglamente (EB) Nr. 850/98, kuriame nustatyti mažiausi tam tikrų jūrų gyvūnų išteklių išsaugojimą užtikrinantys orientaciniai dydžiai kituose rajonuose, įskaitant Atlanto vandenyną, šiuo metu Atlanto raudonpelekiams pagelams mažiausias dydis nėra nustatytas;
            
         
               (12)
            
            
               remiantis mokslinėmis rekomendacijomis, Atlanto raudonpelekiai pagelai VI, VII, VIII, IX ir X rajonuose subręsta būdami 33–36 cm. Vertindama priemonės proporcingumą ir visų pirma spręsdama, ar ištekliams turėtų būti taikomas 33 cm mažiausias dydis, Komisija išnagrinėjo mokslines rekomendacijas ir atsižvelgė į būtinybę užtikrinti suderinamumą su bendra žuvininkystės politika ir su tikslu palaipsniui panaikinti žuvų išmetimą į jūrą. Iš mokslinių rekomendacijų matyti, kad, būdami 33 cm dydžio, brandą pasiekia 75 % raudonpelekių pagelų patinų ir 25 % raudonpelekių pagelų patelių (8). Taigi 33 cm yra tas dydis, kurį pasiekę raudonpelekiai pagelai gali daugintis ir papildyti išteklius. Be to, nustačius 36 cm mažiausią dydį raudonpelekiai pagelai būtų išmetami į jūrą, o tai nebūtų suderinama su tikslu palaipsniui panaikinti žuvų išmetimą į jūrą;
            
         
               (13)
            
            
               be to, Viduržemio jūroje raudonpelekiams pagelams šiuo metu taikomas 33 cm mažiausias dydis. Raudonpelekiai pagelai paplitę tarp Viduržemio jūros ir šiaurės rytų Atlanto, todėl, kad priemonės būtų veiksmingos, visose išteklių paplitimo teritorijose būtina nustatyti vienodą apsaugą. Taip būtų išvengta ir neteisingų duomenų pateikimo. Leidimas žvejoti ir iškrauti raudonpelekius pagelus, kurių dydis nesiekia 33 cm, daro neigiamą poveikį rūšies reprodukciniam pajėgumui ir dėl to kyla rimtas pavojus šiaurės rytų Atlanto išteklių išsaugojimui;
            
         
               (14)
            
            
               šiame reglamente numatytos priemonės susijusios su senkančiais žuvų ištekliais. Jomis siekiama išvengti raudonpelekių pagelų išteklių pereikvojimo ir atkurti tuos išteklius iki saugių biologinių ribų. Tiems ištekliams nustatytas 33 cm mažiausias dydis vienodai taikomas Sąjungos ir importuojamiems produktams, neatsižvelgiant į jų kilmę. Be to, priemonės bus pradėtos taikyti kartu su Sąjungos išteklių išsaugojimo priemonėmis, kuriomis siekiama spręsti panašias problemas, įskaitant Tarybos reglamentą (ES) Nr. 1367/2014 (9);
            
         
               (15)
            
            
               šiame reglamente nustatytos priemonės atitinka Žuvininkystės ir akvakultūros komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Taikant Reglamentą (EB) Nr. 850/98 ir papildant jo XII priedą, raudonpelekiams pagelams (Pagellus bogaraveo) 1–5 regionuose, apibrėžtuose to reglamento 2 straipsnyje, taikomas mažiausias orientacinis dydis yra 33 cm.
   2 straipsnis
   Iki 2018 m. pabaigos Komisija įvertins, ar šiame reglamente nustatytos priemonės tebėra būtinos.
   3 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. gegužės 8 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 125, 1998 4 27, p. 1.
   
      (2)  2013 m. gruodžio 11 d. Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22).
   
      (3)  2016 m. birželio 3 d. ICES rekomendacija 9.3.43 dėl raudonpelekių pagelų VI, VII ir VIII parajoniuose.
   
      (4)  2016 m. birželio 3 d. ICES rekomendacija 9.3.41 dėl raudonpelekių pagelų IX parajonyje.
   
      (5)  ICES Giliavandenių žuvų išteklių vertinimo ir biologijos darbo grupės 2016 m. ataskaita „WGDEEP Report 2016“, p. 535.
   
      (6)  2006 m. gruodžio 21 d. Tarybos reglamentas (EB) Nr. 1967/2006 dėl žuvų išteklių tausojančio naudojimo Viduržemio jūroje valdymo priemonių, iš dalies keičiantis Reglamentą (EEB) Nr. 2847/93 ir panaikinantis Reglamentą (EB) Nr. 1626/94 (OL L 409, 2006 12 30, p. 11).
   
      (7)  Ad hoc darbo grupės parengta Andalūzijos ir Sicilijos išteklių atkūrimo planų vertinimo ataskaita SEC(2002) 888 (Briuselis, 2002 8 16) ir dokumentas SEC (2004) 772 (p. 406).
   
      (8)  STECF ataskaitos 16–09 „Red seabream_JRC101980, Minimum conservation size for Red Seabream (Pagellus bogaraveo)“ 5, 6 ir 7 dalys. p. 9.
   
      (9)  2014 m. gruodžio 15 d. Tarybos reglamentas (ES) Nr. 1367/2014, kuriuo nustatomos Sąjungos žvejybos laivams taikomos tam tikrų giliavandenių žuvų išteklių 2015 m. ir 2016 m. žvejybos galimybės (OL L 366, 2014 12 20, p. 1).